কুয়াশা না ধোঁয়াশা, সেটাই বুঝতে পারছে না আলিপুর আবহাওয়া দফতর। তবে দফতর এটাও জানাচ্ছে যে, শহরে যে হারে বায়ুদূষণের পরিমাণ বেড়েছে, তাতে ধোঁয়াশা হলেও অবাক হওয়ার কিছু থাকবে না! যেমনটা হয়েছিল দিল্লিতে!
প্রসঙ্গত, সকালের দিকে গত কয়েকদিন টানা কুয়াশা থেকেছে। সোমবারও তার ব্যতিক্রম হয়নি। আলিপুর আবহাওয়া দফতর জানাচ্ছে, জানুয়ারির এই সময়ে এমনিতেই কুয়াশা হয়। কিন্তু সাম্প্রতিক সময়ে এত বিস্তৃত এলাকা কুয়াশার স্তরে ঢাকা পড়েনি। সেই সঙ্গে ওই স্তর কুয়াশা না ধোঁয়াশা, তাও স্পষ্ট করে বলা যাচ্ছে না। তবে দূষণের মাত্রা যে হারে বাড়ছে শহরে, তাতে ঘন ওই কুয়াশার পিছনে বাতাসে ক্রমবর্ধমান ভাসমান কণার (পিএম১০) অবদান রয়েছে বলেই মনে করছে দফতর। বাতাসে ক্রমবর্ধমান ধোঁয়াধুলোর প্রভাব সার্বিক বায়ুমণ্ডলের উপরেই পড়ছে বলে জানাচ্ছেন আবহবিদদের একাংশ। 
আবহাওয়া দফতরের অধিকর্তা গণেশকুমার দাস বলেন, ‘‘এটা ঠিকই চলতি বছরে অনেকটা জায়গা জুড়ে কুয়াশা হয়েছে। বাতাসে দূষণের একটা প্রভাব তো রয়েছেই। ফলে সেটা কুয়াশা না ধোঁয়াশা, তা পরিষ্কার করে বলা সম্ভব নয়।’’ এমনিতে বাংলাদেশে একটি ঘূর্ণাবর্ত তৈরি হয়েছে। তার জেরে কুয়াশার স্তর তৈরি হলেও সেটা এত বড় এলাকা জুড়ে বিস্তৃত হয়েছে, সেটাই নজর কেড়েছে দফতরের।
আবহাওয়া দফতর এ-ও জানাচ্ছে, গত পাঁচ বছরে শহরে টানা এতদিন ধরে ঠান্ডা পড়েনি, যেমনটা চলতি মাসে পড়েছে। ২০১৩ সালে সর্বনিম্ন তাপমাত্রা ৯ ডিগ্রি সেলসিয়াসে নামলেও সেবার টানা প্রায় ১০ দিন ঠান্ডা ছিল না। কিন্তু চলতি মাসে এখনও পর্যন্ত সর্বনিম্ন তাপমাত্রা একদিনই মাত্র ১২ ডিগ্রি সেলসিয়াসের উপরে উঠেছিল। কিন্তু তা বাদ দিয়ে ধারাবাহিকভাবে সর্বনিম্ন তাপমাত্রা ১২ ডিগ্রির নীচে বা তার আশপাশে ঘোরাফেরা করেছে। আগামী দু’-তিনদিনও তাপমাত্রা তেমনটাই থাকবে বলে পূর্বাভাস দফতরের।
আবহাওয়া দফতর সূত্রের খবর, এদিন শহরের সর্বোচ্চ ও সর্বনিম্ন তাপমাত্রা, উভয়ই স্বাভাবিকের থেকে দু’ডিগ্রি কম ছিল। এদিনের সর্বোচ্চ ও সর্বনিম্ন তাপমাত্রা ছিল যথাক্রমে ২৩.৯ ও ১২ ডিগ্রি সেলসিয়াস। দফতরের অধিকর্তার কথায়, ‘‘এরকম টানা ঠান্ডা ২০০৩ সালে একবার পড়েছিল। তার পরে ২০১৩ সালে সর্বনিম্ন তাপমাত্রা ৯ ডিগ্রি’তে নামলেও টানা এতদিন ঠান্ডা সম্প্রতি দেখা যায়নি। এ বছর ভাল শীতই পড়েছে।’’